Document ID: 31994D0031

ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Ιανουαρίου 1994 σχετικά με τη χρηματοδοτική ενίσχυση εκ μέρους της Κοινότητας για τις εργασίες του κοινοτικού εργαστηρίου αναφοράς για ορισμένες ασθένειες ψαριών που εμφαίνονται στο παράρτημα Α της οδηγίας 91/67/ΕΟΚ (Statens Veterianere Serumslaboratorium, Aarhus, Denmark) (Το κείμενο στη δανική γλώσσα είναι το μόνο αυθεντικό) (94/31/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με τις δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 93/439/ΕΟΚ της Επιτροπής (2), και ιδίως το άρθρο 28,
Εκτιμώντας:
ότι, σύμφωνα με το άρθρο 13 πρώτη περίπτωση της οδηγίας 93/53/ΕΟΚ του Συμβουλίου (3), το "Statens Veterianere Serumslaboratorium, Landbrugsministeriet", Aarhus, Δανία, ορίστηκε ως εργαστήριο αναφοράς για ορισμένες ασθένειες ψαριών που εμφαίνονται στο παράρτημα Α της οδηγίας 91/67/ΕΟΚ του Συμβουλίου (4)-
ότι όλες οι προς εκτέλεση λειτουργίες και καθήκοντα του εργαστηρίου αναφοράς ορίστηκαν στο παράρτημα Γ της οδηγίας 93/53/ΕΟΚ-
ότι, κατά συνέπεια, πρέπει να υπάρξει πρόβλεψη για κοινοτική χρηματοδοτκή ενίσχυση στο κοινοτικό εργαστήριο αναφοράς προκειμένου να καταστεί ικανό να εκτελέσει τις λειτουργίες και τα καθήκοντα που προβλέπονται στην εν λόγω οδηγία-
ότι, σε πρώτη φάση, η κοινοτική χρηματοδοτική ενίσχυση πρέπει να προβλεφθεί για περίοδο ενός έτους- ότι η ενίσχυση αυτή θα ανανεωθεί προκειμένου να υπάρξει παράταση πριν τη λήξη της αρχικής περιόδου-
ότι, σύμφωνα με το άρθρο 40 της απόφασης 90/424/ΕΟΚ, διενεργούνται έλεγχοι που προβλέπονται από τα άρθρα 8 και 9 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση της κοινής γεωργικής πολιτικής (5), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (6)- ότι πρέπει να ληφθούν ορισμένα ιδιαίτερα μέτρα-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Κοινότητα παρέχει χρηματοδοτική ενίσχυση στο εργαστήριο αναφοράς που προβλέπεται στο άρθρο 13 της οδηγίας 93/53/ΕΟΚ μέχρι το ανώτατο ποσό 100 000 Ecu.
Άρθρο 2
1. Για την επίτευξη των στόχων του άρθρου 1, η Επιτροπή συνάπτει σύμβαση, για λογαριασμό της Ευρωπαϊκής Κοινότητας, με το εργαστήριο αναφοράς.
2. Ο γενικός διευθυντής της Γενικής Διεύθυνσης Γεωργίας θα εξουσιοδοτείται να υπογράφει τη σύμβαση για λογαριασμό της Επιτροπής των Ευρωπαϊκών Κοινοτήτων.
3. Η σύμβαση, που αναφέρεται στο άρθρο 1, έχει διάρκεια ενός έτους.
4. Η χρηματοδοτική ενίσχυση που προβλέπεται στο άρθρο 1 καταβάλλεται στο εργαστήριο αναφοράς σύμφωνα με τους όρους της σύμβασης που προβλέπεται στην παράγραφο 1.
Άρθρο 3
Η παρούσα απόφαση απευθύνεται στο Βασίλειο της Δανίας.
Βρυξέλλες, 20 Ιανουαρίου 1994.

Labels: 19
5
7
6
18